b'\n_START_ARTICLE_\nCiprian Deac\n_START_SECTION_\nPerforman\xc8\x9be interna\xc8\x9bionale\n_START_PARAGRAPH_\nA jucat pentru CFR Cluj \xc3\xaen grupele UEFA Champions League 2008-09, contabiliz\xc3\xa2nd dou\xc4\x83 meciuri \xc3\xaen aceast\xc4\x83 competi\xc8\x9bie.\n_START_SECTION_\nPalmares\n_START_PARAGRAPH_\nCiprian Ioan Deac are \xc3\xaen palmares \xc8\x99apte trofee. A c\xc3\xa2\xc8\x99tigat \xc3\xaen 2008 Liga I \xc8\x99i Cupa Rom\xc3\xa2niei cu CFR Cluj, chiar dac\xc4\x83 a fost \xc3\xaemprumutat \xc3\xaen sezonul 2007-2008 la O\xc8\x9belul Gala\xc8\x9bi. T\xc3\xa2n\xc4\x83rul mijloca\xc8\x99 a debutat \xc3\xaen toamna anului 2008 \xc8\x99i \xc3\xaen Liga Campionilor, cea mai important\xc4\x83 competi\xc8\x9bie intercluburi din lume, \xc3\xaentr-un meci cu AS Roma. Ciprian Deac a fost aproape de o calificare la Campionatul European de Tineret din 2009, cu echipa na\xc8\x9bional\xc4\x83 de tineret a Rom\xc3\xa2niei, \xc3\xaens\xc4\x83 a f\xc4\x83cut parte din lotul l\xc4\x83rgit al \xe2\x80\x9ena\xc8\x9bionalei\xe2\x80\x9d mari, pentru Campionatul European din Austria \xc8\x99i Elve\xc8\x9bia, care s-a desf\xc4\x83\xc8\x99urat \xc3\xaen vara anului 2008. \xc3\x8en 2009 a c\xc3\xa2\xc8\x99tigat Cupa \xc8\x99i Supercupa Rom\xc3\xa2niei, iar \xc3\xaen 2010 a cucerit din nou titlul de campion, Cupa Rom\xc3\xa2niei \xc8\x99i Supercupa.\n_START_SECTION_\nCarier\xc4\x83\n_START_PARAGRAPH_\nCiprian Deac \xc8\x99i-a \xc3\xaenceput cariera fotbalistic\xc4\x83 la Gloria II Bistri\xc8\x9ba. Sezoanele 2004-2005 \xc8\x99i 2005-2006 le-a petrecut la Unirea Dej, unde s-a f\xc4\x83cut repede remarcat, fiind luat \xc3\xaen vizor de CFR Cluj. Chiar dac\xc4\x83, la un moment dat, Deac a fost aproape s\xc4\x83 \xc3\xaembrace tricoul rivalei clujene Universitatea Cluj, \xc3\xaen cele din urm\xc4\x83 \xe2\x80\x9eblondul\xe2\x80\x9d a ajuns \xc3\xaen Gruia. \xc3\x8en vara lui 2004, Ciprian Deac a sus\xc8\x9binut probe de joc la U.Cluj \xc8\x99i a fost luat \xc3\xaentr-un cantonament \xc3\xaen Ungaria. Consiliul de Administra\xc8\x9bie al Universit\xc4\x83\xc8\x9bii nu a fost \xc3\xaens\xc4\x83 de acord s\xc4\x83 pl\xc4\x83teasc\xc4\x83 suma de 50.000 de euro cerut\xc4\x83 de Unirea Dej pentru transferul s\xc4\x83u, astfel, Deac petrec\xc3\xa2nd doar dou\xc4\x83 luni \xc3\xaen curtea \xe2\x80\x9e\xc8\x99epcilor ro\xc8\x99ii\xe2\x80\x9d. S-a \xc3\xaentors la Dej \xc8\x99i peste numai c\xc3\xa2teva zile a fost cedat \xc3\xaen coproprietate la Gloria Bistri\xc8\x9ba, care l-a trimis la echipa a doua, \xc3\xaen divizia C. \xc3\x8en turul de campionat 2004-2005 a fost folosit \xc3\xaen doar dou\xc4\x83 meciuri, iar \xc3\xaen pauza competi\xc8\x9bional\xc4\x83, Gloria a decis c\xc4\x83 nu mai are nevoie de serviciile sale. S-a \xc3\xaentors la Unirea Dej, a fost revela\xc8\x9bia returului \xc3\xaen divizia B \xc8\x99i \xc3\xaen 2005 a semnat cu CFR. \xc3\x8en sezonul 2005-2006, Deac nu a bifat nici un minut \xc3\xaen tricoul vi\xc8\x99iniu. Sezonul urm\xc4\x83tor, 2006-2007 a adus \xc8\x99i debutul t\xc3\xa2n\xc4\x83rului mijloca\xc8\x99 \xc3\xaen Liga I, \xc3\xaentr-un meci cu Unirea Urziceni, c\xc3\xa2\xc8\x99tigat de \xe2\x80\x9eferoviari\xe2\x80\x9d cu scorul de 4-0. Ciprian Deac a evoluat \xc3\xaen 11 partide \xc3\xaen acel sezon, termin\xc3\xa2nd campionatul pe locul 3. \xc3\x8en 2007-2008, turul l-a petrecut \xc3\xaen Gruia, juc\xc3\xa2nd \xc3\xaen 10 partide, iar \xc3\xaen retur a fost \xc3\xaemprumutat la O\xc8\x9belul Gala\xc8\x9bi, unde a jucat 15 partide \xc8\x99i a marcat 2 goluri. Presta\xc8\x9biile sale au atras aten\xc8\x9bia c\xc3\xa2torva cluburi din Europa, dar mai ales pe cea a selec\xc8\x9bionerului Victor Pi\xc8\x9burc\xc4\x83. La sf\xc3\xa2r\xc8\x99itul sezonului 2007-2008, Ciprian Deac s-a \xc3\xaentors la CFR Cluj pentru a s\xc4\x83rb\xc4\x83tori c\xc3\xa2\xc8\x99tigarea campionatului \xc8\x99i a cupei Rom\xc3\xa2niei. Datorit\xc4\x83 presta\xc8\x9biilor sale, a fost p\xc4\x83strat \xc3\xaen lotul campioanei \xc8\x99i pentru sezonul 2008-2009. \xc3\x8en prima parte a campionatului a fost pe teren doar \xc3\xaen 9 partide, fiind \xc8\x9binut mai mult pe banca de rezerve, ceea ce l-a f\xc4\x83cut s\xc4\x83 se g\xc3\xa2ndeasc\xc4\x83 la o desp\xc4\x83r\xc8\x9bire de clubul CFR. \xc3\x8ens\xc4\x83, odat\xc4\x83 cu venirea noului antrenor, Du\xc5\xa1an Uhrin, Jr., Ciprian Deac a renun\xc8\x9bat la acest g\xc3\xa2nd, primind asigur\xc4\x83ri c\xc4\x83 va fi folosit mai mult. A devenit un juc\xc4\x83tor de baz\xc4\x83, at\xc3\xa2t \xc3\xaen echipa lui Uhrin, c\xc3\xa2t \xc8\x99i pentru ceilal\xc8\x9bi antrenori succeda\xc8\x9bi cehului._NEWLINE_\xc3\x8en 2010 \xc8\x99i-a \xc3\xaencununat cariera cu debutul la prima reprezentativ\xc4\x83 a Rom\xc3\xa2niei, \xc3\xaen martie fiind folosit de selec\xc8\x9bionerul R\xc4\x83zvan Lucescu \xc3\xaen meciul cu Israel. A cucerit apoi cu CFR Cluj toate cele trei trofee disponibile pe plan intern, campionatul, cupa \xc8\x99i supercupa._NEWLINE_Din 27 august 2010 a devenit juc\xc4\x83torul echipei germane Schalke 04. Din anul 2013 s-a \xc3\xaentors la CFR Cluj unde a mai jucat 3 sezoane, \xc3\xaenainte de a pleca \xc3\xaen Kazahstan, unde a jucat la FC Aktobe \xc8\x99i FC Tobol. Din ianuarie 2017 a revenit din nou la CFR Cluj.'